V. Palko, minister vnútra SR: (2003-06-25):
Štruktúra správy vychádza zo stanovenej osnovy. Obsahuje novú hodnotiacu časť úrovne dôveryhodnosti Policajného zboru a pocitu bezpečia občanov. Vývoj bezpečnostnej situácie na jednotlivých úsekoch trestnej činnosti je po prvýkrát posudzovaný aj z pohľadu žalovateľnosti páchateľov, čo samo osebe vytvára objektívnejší pohľad na vývoj kriminality a vymožiteľnosť práva. Okrem toho sú v jednotlivých častiach správy zvýraznené realizované ťažiskové opatrenia a kroky rezortu na utlmenie jednotlivých druhov trestnej činnosti. V záverečnej časti správy sú vytýčené úlohy koncepčného charakteru na rok 2003. Rokovania jednotlivých výborov Národnej rady, ktorým bola správa pridelená, zvýraznili podporu v riešení efektívneho a úspešného boja s kriminalitou. Napriek tomu mi dovoľte, aby som správu doplnil o pár myšlienok. Policajný zbor pokračuje v nastúpenom trende v boji s kriminalitou. Spoločným znakom ťažiskových druhov násilnej, majetkovej a ekonomickej kriminality bola vysoká miera recidívy, násilia, resp. hrozby násilia so zbraňou a organizovaných foriem. Každý piaty násilný trestný čin a každý tretí majetkový trestný čin bol spáchaný recidivistami. Ako pozitívny trend je možné hodnotiť zdvojnásobenie odhalenej a evidovanej ekonomickej kriminality. Táto je odrazom nekorektných ekonomických vzťahov v spoločnosti počas predchádzajúcich rokov. Jej sprievodným znakom je aj naďalej vysoká miera latencie. Odhaľovanie a objasňovanie latentných foriem ekonomickej kriminality je niekoľkoročnou záležitosťou s vysokými nárokmi na zadováženie dôkazných prostriedkov. Môžem konštatovať, že v boji s touto kriminalitou Policajný zbor spravil výrazný krok vpred nielen v počte odhalených prípadov, ale aj v úrovni ich objasnenia. Došlo takmer k 50-percentnému medziročnému nárastu objasnených ekonomických trestných činov. Správa o bezpečnostnej situácii poukazuje aj na korupciu ako na celospoločenský problém, ktorý sa prejavuje vo všetkých oblastiach života v spoločnosti. Koreň tohto problému je možné vidieť v podceňovaní nedostatočnej jednoznačnosti právnych noriem, resp. ich účelovej aplikácie. V rámci silových a represívnych rezortov sú pripravené a realizované kroky, ktoré umožnia úspešne eliminovať tieto nežiaduce prejavy. Tento problém je však potrebné riešiť komplexne aj u iných profesijných skupín zamestnancov štátu. Taktiež na úseku majetkovej kriminality sa Policajnému zboru darilo utlmovať pokračujúci nárast majetkovej kriminality. Môžem s radosťou konštatovať, že sa darilo riešiť dlhodobo kritizovaný úsek boja s krádežami motorových vozidiel. Došlo nielen k zníženiu počtu ukradnutých motorových vozidiel, ale aj k zvýšeniu objasnenosti týchto krádeží. Na úseku násilnej kriminality sa Policajnému zboru darilo organizačnými, preventívnymi a represívnymi opatreniami utlmovať nárast rasového násilia a narastajúcich aktivít extrémistických hnutí. Prejavilo sa to nielen zvýšením odhalených a objasnených prípadov, ich počtu, ale aj skvalitnením spolupráce s tretím sektorom. Taktiež sa podarilo prelomiť bariéru nedôvery poškodených pri objasňovaní lúpežných prepadnutí a domáceho násilia. Na druhej strane napriek vynaloženému úsiliu nemôžem konštatovať, že by sa darilo utlmovať porušovanie dopravnej disciplíny účastníkov cestnej premávky. Takisto rezervy máme v pokračujúcom vývoji migrácie zo stredoázijského priestoru do Slovenskej republiky. Oveľa intenzívnejšie sa začínajú prejavovať nové trendy v kriminalite, a to napr. počítačová a environmentálna kriminalita. Tieto budú vyžadovať od Policajného zboru prijatie efektívnych opatrení. Vývoj bezpečnostnej situácie dokresľuje stav pri odhaľovaní a dokumentovaní organizovaných foriem kriminality. Zvýšená pozornosť rozkladným opatreniam organizovaných skupín sa odzrkadľuje v utlmovaní ich aktivít. Vážené panie poslankyne, vážení páni poslanci, Policajný zbor na represívne formy práce nadväzoval aj celým radom preventívnych aktivít. Orientoval ich nielen na verejnosť, ale aj do vlastných radov. V spolupráci s rezortom školstva a organizáciami tretieho sektora sa venoval výchove a vzdelávaniu rizikových skupín občanov s dôrazom na mládež, ženy, drogovo závislé osoby, seniorov, na čo využíval vlastné preventívne projekty a programy. Preventívne pôsobenie do vlastných radov Policajného zboru bolo štandardne orientované na stretnutia riadiacich pracovníkov s občanmi, poskytovanie a sprístupňovanie informácií občanom v súlade so zákonom o slobodnom prístupe k informáciám s cieľom vytvárať tlak občianskej verejnosti na kvalitu práce policajtov. Veľký dôraz bol kladený na dodržiavanie zákonnosti, ako aj plynulosti a kvality pri vybavovaní stránok na prijímanie opatrení protikorupčného charakteru a ich dôsledné vyžadovanie. Na tieto preventívne kroky nadväzovali opatrenia v personálnej oblasti. Išlo predovšetkým o uplatňovanie nových kritérií prijímania nových uchádzačov do služobného pomeru príslušníka Policajného zboru, nový systém prípravy policajtov v rezortnom školstve, ale aj nekompromisné realizovanie prepustení policajtov pri porušovaní zákonnosti a vytvorenie nového hodnotiaceho systému práce Policajného zboru. Opatrenia sa odvíjali zo súčasnej personálnej skladby výrazne omladeného Policajného zboru. Na tieto problémy nadväzujú pretrvávajúce problémy vo finančnom a materiálno-technickom zabezpečení. Faktom je, že rozpočtované finančné prostriedky sú okliešťované a umožňujú zabezpečovanie len nevyhnutných činností. Pridelené finančné prostriedky na rok 2002, ale aj na tento rok nevytvorili a naďalej nevytvárajú podmienky pre plné finančné krytie viacerých systémových opatrení v oblasti obmeny, doplnenia a modernizácie materiálno-technického vybavenia v útvaroch Policajného zboru. Ďalším problémom v tejto oblasti je personálna stabilizácia, ktorá sa ako pálčivý problém prejavovala a prejavuje u policajtov s dobou služby od 5 do 10 rokov služby. V tejto kategórii dochádza k vysokej vonkajšej fluktuácii, čo výrazne znižuje počet policajtov s vyššou praxou. Dôvodmi tohto problému tejto špecifickej skupiny policajtov je neschopnosť získať byt, a tým založiť si rodinu, nízke spoločenské ohodnotenie práce, nízka cena práce nehovoriac o tom, že sa neustále opakujú cyklické snahy o redukciu sociálnych istôt. Tu by som chcel na dokreslenie uviesť príklad zvýhodňovania nelogického finančného ohodnotenia práce vojaka ozbrojených síl pred prácou príslušníka Policajného zboru. Práve z týchto dôvodov správa zvýrazňuje, že rezort vnútra a Policajný zbor hľadá svoje vnútorné, materiálne a finančné rezervy tak, aby nebola narušená jeho funkčnosť pri plnení prioritných úloh bezpečnostného úseku rezortu. Okrem toho upozorňuje na nutnosť úpravy organizačnej štruktúry Policajného zboru, ale aj náplne i činnosti jeho jednotlivých služieb. Predpokladá nové prerozdelenie činnosti služieb Policajného zboru s cieľom zvýšiť účinnosť a efektívnosť boja s kriminalitou. Naznačuje potrebu redukcie prebujneného administratívneho aparátu, zložitých riadiacich vzťahov, rozdielnosť v zaťaženosti služieb Policajného zboru a v neposlednom rade aj potrebu riešenia nedostatku finančných prostriedkov pri zabezpečovaní nových úloh, ktoré vyplývajú z požiadaviek spoločnosti a z medzinárodných záväzkov štátu. Vážené panie poslankyne, vážení páni poslanci, na základe uvedených faktov je možné konštatovať, že Policajný zbor musel aj v roku 2002 značnú časť energie naďalej vynakladať na hľadanie optimálnych a ekonomicky nenáročných riešení, čo mu sťažovalo boj s kriminalitou. Sebareflexiou sa mu darilo prekonávať ťažkosti a pokračovať v nastúpenom trende v boji s kriminalitou. Je však nutné dodať, že metódu dočasného provizórneho riešenia problému nie je možné využívať dlhodobo. Na záver vás chcem ubezpečiť, že snahou Policajného zboru je aj v tomto roku zúročiť výsledky, ktoré boli dosiahnuté za rok 2002. Naďalej bude pokračovať v prehlbovaní medzinárodnej policajnej spolupráce, ktorá je základom úspešnosti boja s organizovaným zločinom. Považujem za samozrejmé, že Policajný zbor svoju činnosť bude zameriavať aj na riešenie „menej“ závažnej trestnej činnosti, s ktorou sa stretávajú občania a ktorá je tiež dôležitým mienkotvorným faktorom hodnotenia jeho práce. Chcem vysloviť presvedčenie, že aj tento rok bude úspešný a za podpory zákonodarného zboru a ostatných štátnych orgánov bude možné o rok konštatovať, že bezpečnostná situácia v Slovenskej republike je stabilizovaná a naši občania majú vyšší pocit bezpečia ako v súčasnosti. Ďakujem vám za pozornosť.